Biblioteka e Kongresit amerikan në epokën dixhitale
ky institucion i financuar nga qeveria federale ka filluar prej kohësh shfrytëzimin e informatikës për konvertimin e katalogut të saj n
Sot, në kushtet e teknologjive të reja, të kompjuterave të fuqishëm të teknologjisë së lartë, nevojiten vetëm rreth 15 minuta për të krijuar një arkivë dixhitale të barabartë me 134 milionë artikujt analogë, apo fizikë që ndodhen në fondin e Bibliotekës së Kongresit, për grumbullimin e të cilave janë dashur mbi dy shekuj. Por nevojiten burime dhe fonde të mëtejshme për konvertimin e fondit ekzistues të Bibliotekës në formatin dixhital dhe për ruajtjen e përmbajtjes së saj dixhitale në Web. Chris Murphy është drejtor i Divizionit të Lindjes së Afërme në Bibliotekën e Kongresit: Zoti Murphy thotë se programi i dixhitalizuar i Bibliotekës deri tani ka prodhuar rreth 14 milionë dokumente dhe imazhe të dixhitalizuara dhe i ka bërë ato të vlefshme për mbarë botën nëpërmjet internetit. Zoti Murphy thotë se ka kufizime ligjore për këtë përpjekje, veçanërisht kur është fjala për dixhitalizimin e librave, muzikës, videos dhe filmave. Pavarësisht nga këto kufizime, dixhitalizimi i Bibliotekës së Kongresit po e transformon koleksionin e vet impresionues në një magazinë për ruajtjen e informacionit elektronik global. Një nga njerëzit që ka ndihmuar në zgjerimin e mundësisë së shfrytëzimit të saj, është Mary Jane Deeb, Drejtoresha e Divizionit të Afrikës dhe Lindje së Mesme të Bibliotekës. Zonja Deeb thotë se ndërsa misioni i Bibliotekës për të siguruar, ruajtur dhe shkëmbimin e njohurive nuk ka ndryshuar në epokën dixhitale, mjetet për dhënien e informacionit po ndryshojnë me shpejtësi. Deeb shpjegon se një projekt bashkëpunimi, me përfshirjen e Organizatës Edukative, Shkencore dhe Kulturore të Kombeve të Bashkuara, apo UNESCO, po ndihmon në dixhitalizimin dhe publikimin në internet, jo vetëm të koleksioneve të Bibliotekës së Kongresit, por edhe të bibliotekave të tjera në vende të ndryshme të botës. Biblioteka e Kongresit ka filluar në bashkëpunim me UNESCO-n, një projekt të madh global, të njohur si Biblioteka Dixhitale e Botës. Ajo është në fakt, një bibliotekë virtuale, ku vendet e ndryshme të botës do të jenë në gjendje t’i dixhitalizojnë koleksionet e tyre dhe t’i publikojnë ato në WEB, për të krijuar kështu bibliotekën kompjuterike. Në Bibliotekën dixhitale, njerëzit do të mund të zhvillojnë kërkime në 7 gjuhë të ndryshme të botës të Kombeve të Bashkuara, plus portugalisht. Me fjalë të tjera, fondi i bibilotekës do të mund të shfrytëzohet në ato gjuhë, në mënyrë që njerëzit nga vende të ndryshme të botës të mund të zhvillojnë kërkime për këto materiale të dixhitalizuara. Biblioteka e Dixhitalizuar e Botës është ende në fazën e provës, por ajo është në plan të bëhet e shfrytëzueshme për publikun si një faqe kopjuterike me të gjitha instrumentet e nevojshme të kërkimit, deri në fillim të 2009-ës. //ad//